Per Ørum Jørgensen (KF), 2006-12-01:
Nu kunne vi indledningsvis høre hr. Kristen Touborg give karakter til den her fine fødevarepolitiske redegørelse – i et forbrugerperspektiv.
Konklusionen var sådan lidt, at den manglede indhold.
Jeg vil nu sige, det ikke altid er størrelsen, men mere gørelsen, som er relevant – det kan jeg se at hr. Kristen Touborg er enig med mig i – og jeg synes faktisk, at der er masser af power, masser af initiativ, og at det er en meget ambitiøs plan, regeringen lægger frem, med hele 36 initiativer til at løse nogle konkrete udfordringer, vi står midt i.
Så jeg er altså ikke helt enig i karakteren fra hr. Kristen Touborg.
Tværtimod synes jeg, at det er en god og ambitiøs redegørelse, der ligger fra regeringens side.
Redegørelsen bygger på fire søjler: initiativer til at sikre bedre tilgængelighed til oplysninger om sund kost og livsstil, initiativer til at skabe større gennemsigtighed omkring fødevarernes kvalitet, initiativer til at skabe større ansvarlighed og bedre fødevaresikkerhed og initiativer til at styrke forskningen, så der skabes mere udvikling og ny viden om sundhed, kvalitet og sikkerhed.
Når man sådan bevæger sig op i helikopteren og kaster et blik på fødevaresituationen set ud fra et forbrugerperspektiv, finder jeg, at vi befinder os i en både spændende og interessant fase, men også i en situation, som rummer væsentlige udfordringer på mange områder.
Der er først og fremmest en større mangfoldighed i sortimentet, når familien Danmark skal fylde indkøbsvognene.
Mange nicheprodukter skyder frem, og man kan se, at en lang række nye og spændende produkter er blevet en del af danskernes hverdag.
Globaliseringen gør endvidere, at mangfoldigheden blomstrer.
Det, at verden er blevet mindre, gør, at nye madvarer og retter er blevet en del af vores hverdag.
Det er som regel i de unge år, vi får skabt et grundlag for vores livsstil og normer.
Det er derfor helt centralt, at vore børn og unge får den bedst mulige introduktion til sund livsstil og sunde kostvaner.
I Det Konservative Folkeparti finder vi det alarmerende, at antallet af overvægtige børn er stigende og i dag udgør mellem 15 og 20 pct. af børnene herhjemme.
Den kurve skal vi have knækket, og derfor anerkender vi også de initiativer, som redegørelsen rummer, initiativer, der bygger på mere information rettet mod forældrene – som jo, når alt kommer til alt, har det overordnede ansvar for børnenes livsstil – dagtilbud, skoler og fritidsordninger.
Vi håber
Som jeg var inde på indledningsvis, stiller bl.a. globaliseringen store krav til behovet for gennemsigtighed på fødevareområdet.
Vi Konservative ønsker, at forbrugerne sikres de bedst mulige vilkår for at træffe kvalificerede valg, når indkøbskurvene skal fyldes op med fødevarer.
De fælles EU-regler om mærkning af fødevarer er under revision, og vi håber, at man fra dansk side kommer igennem med de mærkesager, som regeringen har givet udtryk for.
Det gælder bl.a. udviklingen af et fælles EU-ernæringsmærke og mærkning med produktionsdato, så forbrugerne bedre kan gennemskue, hvor gammelt det kød, de køber, reelt er.
Grundlæggende støtter vi regeringens ønsker om at få skrappere mærkningsregler på EU-plan, så borgerne sikres mere gennemsigtighed og en bedre forbrugerinformation generelt. Når det gælder berigede fødevarer, mener Det Konservative Folkeparti, at det er blevet en del af vores fødevaresortiment, som vi skal forholde os åbne over for.
Dermed ikke sagt, at vi ønsker amerikanske tilstande her i Danmark, men ud fra forudsætninger om, at fødevarer, der er beriget med sundhedsfremmende egenskaber, er udstyret med relevant, forståelig information, at de ikke kommer i karambolage med egentlige lægemidler, og at de er godkendt på baggrund af videnskabelig dokumentation, forholder vi os åbne og mener endvidere, at der er tale om et område, hvor der er store udviklingsmuligheder.
Jeg vil så godt lige sige, at det jo ikke betyder, at vi ikke anerkender de økologiske fødevarer – tværtimod, vil jeg sige.
Vi har netop i forbindelse med finanslovaftalen sammen med Dansk Folkeparti lavet, og jeg vil gerne citere Knud Erik Sørensen, der er formand for Økologisk Landsforening: det største økologiske initiativ i mange år.
Større kompliment kan man ikke få.
I Det Konservative Folkeparti ønsker vi, at forbrugerne skal være trygge, når de køber fødevarer i Danmark.
Vi ønsker, at vi fortsat har en fødevarekontrol i verdensklasse, og derfor anerkender vi også den konsekvens, som regeringen i samarbejde med Dansk Folkeparti har udvist på baggrund af det seneste års tumult på området.
Vi har et fødevarerejsehold, der allerede har vist sig at være en stor succes, vi er ved at indføre en nultoleranceplan på området, så de brodne kar, der kynisk ser stort på borgernes helt naturlige ønske om sunde og sikre fødevarer, vil opleve væsentlig skrappere sanktioner, hvis reglerne bliver overtrådt.
Vi har to undersøgelser i gang, som bl.a. vil give et billede af, om selve styringen af kontrollen er i orden, og en afklaring på spørgsmålet, om der er ressourcer nok i fødevarekontrollen.
Endvidere er der iværksat en øget kontrol af importerede fødevarer, vi har besluttet at iværksætte en handlingsplan for at nedbringe indholdet af salmonella og kampylobakter i relation til import og de dansk producerede fødevarer.
Så når alt kommer til alt, er der virkelig taget fat på de problemer, som vi alle sammen selvfølgelig har været påvirket af.
Borgerne her i kongeriget har krav på sikre fødevarer og på, at kvaliteten er i orden, og med de initiativer, som regeringspartierne og Dansk Folkeparti har iværksat, er jeg overbevist om, at dette mål vil blive indfriet, og at antallet af brodne kar i fødevarebranchen vil blive reduceret markant.
I Det Konservative Folkeparti ønsker vi at styrke forskningen på fødevareområdet.
Styrket forskning er medvirkende til at sikre højere fødevaresikkerhed, produktudvikling og bedre konkurrenceevne for danske fødevarevirksomheder.
At vi mener det alvorligt, kan ses i forbindelse med de netop afsluttede finanslovforhandlinger, hvor der på området over 3 år er afsat næsten 150 mio. kr. ekstra til styrkelse af den strategiske forskning inden for fødevare-, sundheds- og miljøområdet.
Vi ser også store perspektiver for, at forskningen styrkes, efter at man har gennemført fusionerne på universitetsområdet, så Danmarks Fødevareforskning fusioneres med Danmarks Tekniske Universitet, og vi forventer store forskningsmæssige gevinster ved, at forskningen samles på tre universiteter, hvor den i dag er spredt på syv forskellige steder.
Vi Konservative støtter regeringens intentioner om på fødevareområdet at skabe bedre tilgængelighed, større gennemsigtighed, mere ansvarlighed og en styrket forskning.
På den baggrund kan vi kun anerkende den fødevarepolitiske redegørelse i tryg forvisning om, at regeringens fødevarepolitik set fra et forbrugerperspektiv er både ansvarlig og ambitiøs.